На основу члана 92. став 4. Закона о смањењу ризика од катастрофа и управљању ванредним ситуацијама („Службени гласник РС”, број 87/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о висини и начину остваривања права на једнократну новчану помоћ**

"Службени гласник РС", број 84 од 12. јуна 2020.

Члан 1.

Овом уредбом уређује се висина и начин остваривања права на једнократну новчану помоћ члановима уже породице припадника цивилне заштите који је изгубио живот за време организованог учешћа у извршавању задатака заштите и спасавања.

Члан 2.

Руководилац акције заштите и спасавања у којој је припадник цивилне заштите изгубио живот, о томе одмах обавештава Министарство унутрашњих послова, односно, јединицу локалне самоуправе (у даљем тексту: надлежни орган), привредно друштво или друго правно лице у зависности од тога на основу чије је одлуке припадник цивилне заштите ангажован.

О чињеници да је припадник цивилне заштите изгубио живот за време учешћа у извршавању акције заштите и спасавања, руководилац акције обавештава и надлежну полицијску управу.

Надлежни орган, привредно друштво или друго правно лице дужно је да, одмах по сазнању за тај догађај, сачини информацију која садржи личне податке настрадалог и датум и место настанка смрти и да о насталом догађају обавести породицу настрадалог.

Члан 3.

Поступак за остваривање права на једнократну новчану помоћ покреће надлежни орган, привредно друштво или друго правно лице, на основу чије одлуке је лице ангажовано на пословима заштите и спасавања, по службеној дужности, у року од седам дана од дана насталог догађаја.

Изузетно, поступак се може покренути и по захтеву члана породице настрадалог припадника цивилне заштите из члана 2. ове уредбе, ако није покренут по службеној дужности, у року од шест месеци од дана насталог догађаја.

Члан 4.

Решење о исплати једнократне новчане помоћи члановима уже породице преминулог припадника цивилне заштите (у даљем тексту: решење) доноси надлежни орган, привредно друштво или друго правно лице, на основу чије одлуке је лице ангажовано на пословима заштите и спасавања.

Члан 5.

Једнократна новчана помоћ исплаћује се у року од 15 дана од дана доношења решења, из средстава надлежног органа, привредног друштва или другог правног лица који су донели решење о исплати.

Члан 6.

Члановима уже породице, у смислу ове уредбе, сматрају се супружник, ванбрачни партнер, деца, усвојилац, усвојеник, рођени браћа и сестре, родитељи и старатељ као и други сродници настрадалог лица који су са њим живели у заједничком домаћинству или које је настрадали издржавао.

Ако више чланова уже породице из става 1. овог члана остварује право на једнократну новчану помоћ, укупан износ једнократне новчане помоћи дели се свим члановима уже породице на једнаке делове.

Члан 7.

Једнократна новчана помоћ износи 12 просечних месечних плата у Републици Србији, према објављеном податку органа надлежног за послове статистике, остварених у календарској години која претходи години у којој је припадник цивилне заштите изгубио живот.

Члан 8.

Даном ступања на снагу ове уредбе, престаје да важи Уредба о висини и начину остваривања права на једнократну новчану помоћ („Службени гласник РС”, број 98/10).

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-4661/2020

У Београду, 12. јуна 2020. године

**Влада**

Председник,

**Ана Брнабић,** с.р.